b'\n_START_ARTICLE_\nLeyla Zana\n_START_SECTION_\nEl\xc3\xa4m\xc3\xa4\n_START_PARAGRAPH_\nLeyla Zana syntyi 3. toukokuuta 1961 Bachen kyl\xc3\xa4ss\xc3\xa4, Silvanin alueella Diyarbak\xc4\xb1rin maakunassa. H\xc3\xa4nen is\xc3\xa4ns\xc3\xa4 ty\xc3\xb6skenteli vedenjakelussa. Zanalla on nelj\xc3\xa4 siskoa ja yksi veli. H\xc3\xa4n aloitti kouluun varhain, mutta perinteisi\xc3\xa4 arvoja kannattava ja konservatiivinen is\xc3\xa4 lopetti h\xc3\xa4nen koulunsa kesken jo kolmen vuoden j\xc3\xa4lkeen. T\xc3\xa4m\xc3\xa4n j\xc3\xa4lkeen Zana teki kotit\xc3\xb6it\xc3\xa4 perheen maatilalla. Perheen naiset olivat hyvin alisteisessa asemassa miehiin n\xc3\xa4hden. _NEWLINE_Vuonna 1975, Leylan ollessa 14-vuotias, h\xc3\xa4net naitettiin 35-vuotiaalle serkulleen Mehdille. Mehdi Zana oli paikallinen nouseva kurdipoliitikko jonka Leyla oli n\xc3\xa4hnyt vain h\xc3\xa4nen kampanjoidessaan Turkin ty\xc3\xb6v\xc3\xa4enpuolueen nimiss\xc3\xa4 heid\xc3\xa4nkin alueellaan. Ennen Leylan ja Mehdin avioliittoa Mehdi ja muut puolueen johtohahmot oli tuomittu 15 vuodeksi vankeuteen, mutta heid\xc3\xa4t armahdettiin 1974 ja he perustivat puolueen uudestaan. Mehdin vapautuessa h\xc3\xa4nen \xc3\xa4itins\xc3\xa4 oli pyyt\xc3\xa4nyt Leylan k\xc3\xa4tt\xc3\xa4 t\xc3\xa4m\xc3\xa4n is\xc3\xa4lt\xc3\xa4. Aviopari muutti Diyarbakiriin ja 1977 Mehdi \xc3\xa4\xc3\xa4nestettiin kaupungin pormestariksi. Turkin hallinto ei hyv\xc3\xa4ksynyt kurdien valitsemaa pormestaria ja Diyarbakir piiritettiin ja sen varat j\xc3\xa4\xc3\xa4dytettiin. Pormestari pyysi apua eurooppalaisilta kolleegoiltaan mutta ranskalaisten avustusl\xc3\xa4hetyksi\xc3\xa4 ei p\xc3\xa4\xc3\xa4stetty perille. N\xc3\xa4iden vuosien aikana Leyla Zana sai ensikosketuksensa politiikkaan. Vuoden 1980 vallankaappauksen yhteydess\xc3\xa4 Mehdi pid\xc3\xa4tettiin ilman syytteit\xc3\xa4 ja tuomittiin vankilaan 35 vuodeksi. Leylalla ja Mehdill\xc3\xa4 oli t\xc3\xa4ss\xc3\xa4 vaiheessa yksi lapsi ja Leyla odotti seuraavaa._NEWLINE_Leyla Zana sanoo ett\xc3\xa4 miehens\xc3\xa4 vangittuna ollessa h\xc3\xa4n alkoi kiinnostua politiikasta ja omasta taustastaan. Siihen asti h\xc3\xa4n oli el\xc3\xa4nyt aina jonkun toisen p\xc3\xa4\xc3\xa4t\xc3\xb6sten mukaan mutta miehens\xc3\xa4 ollessa vangittuna h\xc3\xa4n joutui itse tekem\xc3\xa4\xc3\xa4n p\xc3\xa4\xc3\xa4t\xc3\xb6ksi\xc3\xa4. H\xc3\xa4n kertoo ettei h\xc3\xa4nen annettu yhdess\xc3\xa4 vaiheessa n\xc3\xa4hd\xc3\xa4 miest\xc3\xa4\xc3\xa4n puoleen vuoteen ja samoihin aikoihin h\xc3\xa4n alkoi lukea puutteellisella lukutaidollaan poliittista kirjallisuutta.  H\xc3\xa4n opiskeli itsen\xc3\xa4isesti turkkia ja hankki lukiotodistuksen. Lis\xc3\xa4ksi Zana toimi puhenaisena muidenkin vankien omaisten puolesta. _NEWLINE_Vuoteen 1984 menness\xc3\xa4 h\xc3\xa4n oli alkanut ottaa osaa aktiiviseen poliittiseen toimintaan ja t\xc3\xa4m\xc3\xa4 hiersi pariskunnan v\xc3\xa4lej\xc3\xa4 sill\xc3\xa4 Mehdi olisi halunnut Leylan tekev\xc3\xa4n asioita vain h\xc3\xa4nen puolestaan eik\xc3\xa4 itsen\xc3\xa4isesti. Hiljalleen edennyt muutos sai k\xc3\xa4\xc3\xa4nteens\xc3\xa4 1988 kun Leyla Zana pid\xc3\xa4tettiin ensimm\xc3\xa4isen kerran. Leyla oli ollut helteisen\xc3\xa4 hein\xc3\xa4kuun p\xc3\xa4iv\xc3\xa4n\xc3\xa4 monien muiden vankien omaisten kanssa odottamassa vankilan edess\xc3\xa4 p\xc3\xa4\xc3\xa4st\xc3\xa4kseen n\xc3\xa4kem\xc3\xa4\xc3\xa4n miehens\xc3\xa4. Vierailijat vietiin puutarhaan jossa heille kerrottiin etteiv\xc3\xa4t he t\xc3\xa4n\xc3\xa4\xc3\xa4n p\xc3\xa4\xc3\xa4sisi n\xc3\xa4kem\xc3\xa4\xc3\xa4n vankeja. Samanaikaisesti muurin takaa kuului kuinka vankilassa hakattiin miehi\xc3\xa4 joita he olivat tulleet katsomaan. V\xc3\xa4kijoukko nousi kapinaan ja alkoi huutaa ja heitell\xc3\xa4 kivi\xc3\xa4.  Leyla pid\xc3\xa4tettiin 83 muun kanssa, virallisesti pid\xc3\xa4tyksen syyksi mainittiin kapinaan yllytt\xc3\xa4minen. Leylaa pidettiin ensin viikko tutkintavankeudessa ja sen j\xc3\xa4lkeen vangittiin 50 p\xc3\xa4iv\xc3\xa4ksi.  Vankilassa Leyla tutustui erilaisista taustoista tuleviin naisiin samassa tilanteessa ja naisten ihmisoikeudet rupesivat kiinnostamaan h\xc3\xa4nt\xc3\xa4. H\xc3\xa4nen varhaisessa el\xc3\xa4m\xc3\xa4ss\xc3\xa4\xc3\xa4n naiset olivat olleet suunnilleen kotiel\xc3\xa4imen asemassa, tieto aseistetuista kurdinaisista taiselemassa sai h\xc3\xa4net muuttamaan suhtautmista itseens\xc3\xa4 ja naisiin muutenkin. Vankilassa ollessaan h\xc3\xa4n omien sanojensa mukaan rupesi poliittiseksi aktivistiksi. _NEWLINE_Leyla valittiin 1991 turkin parlamenttiin ja 1994 h\xc3\xa4net puoluetovereineen pid\xc3\xa4tettiin. Leylan molemmat lapset pakenivat Eurooppaan muutaman vuoden sis\xc3\xa4ll\xc3\xa4 pid\xc3\xa4tyksest\xc3\xa4. H\xc3\xa4nen aviomiehens\xc3\xa4 Mehdi oli armahdettu vuonna 1991 ja vangittu sen j\xc3\xa4lkeen uudestaan. Leylalle tarjottiin armahdusta terveydellisist\xc3\xa4 syist\xc3\xa4 vuonna 1997, mutta h\xc3\xa4n kielt\xc3\xa4ytyi. Leyla k\xc3\xa4rsii osteoporoosista ja maksaongelmista. H\xc3\xa4n pysyi vangittuna vuoden 2004 kes\xc3\xa4kuuhun. Vuoden 2004 vapauttamisensa j\xc3\xa4lkeen Leyla on ollut syytettyn\xc3\xa4 ja vangittuna useita kertoja.\n_START_SECTION_\nPoliittinen toiminta\n_START_PARAGRAPH_\nLeyla Zanan poliittinen aktiivisuus alkoi h\xc3\xa4nen toimistaan Mehdi Zanan ollessa vangittuna. H\xc3\xa4n alkoi puolustaa ensin vankilassa olevan miehens\xc3\xa4 oikeuksia, opiskeli turkkia ja hankki sek\xc3\xa4 peruskoulu ett\xc3\xa4 lukiotodistuksen kolmessa vuodessa. Leylasta tuli vankien omaisten puhenainen ja h\xc3\xa4n aloitti ty\xc3\xb6skentelyn vastaperustetussa ihmisoikeusyhdistyksess\xc3\xa4 Diyarbakirissa.  Pian h\xc3\xa4n alkoi kirjoittaa Yeni \xc3\x9clke lehteen  ja h\xc3\xa4nest\xc3\xa4 tuli kansallisesti tunnettu hahmo._NEWLINE_Lehti joutui viranomaisten hampaisiin ja lopetettiin, mutta Leyla oli ehtinyt nousta suosituksi hahmoksi turkin kurdien keskuudessa. 20. lokakuuta 1991 h\xc3\xa4n voitti alueensa vaalit ylivoimaisesti 84% \xc3\xa4\xc3\xa4nienemmist\xc3\xb6ll\xc3\xa4 ja tuli ensimm\xc3\xa4isen\xc3\xa4 kurdinaisena valituksi turkin parlamenttiin. Leyla aloitti uransa parlamentissa skandaalilla, turkiksi lausutun virkavalansa loppuun h\xc3\xa4n lis\xc3\xa4si kurdiksi \xe2\x80\x9dTaistelevansa jotta kurdit ja turkkilaiset voisivat el\xc3\xa4\xc3\xa4 yhdess\xc3\xa4 demokraattisessa puitteissa\xe2\x80\x9d. Kurdin k\xc3\xa4ytt\xc3\xa4minen julkisissa yhteyksiss\xc3\xa4 oli rikollista ja vain poliitikoille my\xc3\xb6nnetty juridinen koskemattomuus esti hallintoa pid\xc3\xa4tt\xc3\xa4m\xc3\xa4st\xc3\xa4 h\xc3\xa4nt\xc3\xa4 heti.\n_START_SECTION_\nVankilassa 1994-2004 ja kansainv\xc3\xa4linen huomio\n_START_PARAGRAPH_\nLeyla jatkoi kurdien oikeuksien puolustamista, vieraili ulkomailla ja piti kurdien v\xc3\xa4reiss\xc3\xa4 olevaa p\xc3\xa4\xc3\xa4huivia. Ankaran turvallisuustuomioistuimen yleinen syytt\xc3\xa4j\xc3\xa4 haki toistuvasti (27.11.1991, 16.12.1992, 25.5.1993 ja 2.7.1993)  Leylan ja muiden DEP:n edustajien syytesuojan poistamista vedoten Turkin rikosoikeuden artiklaan 125. 2. maaliskuuta 1994 kansalliskokous poisti Leylan ja h\xc3\xa4nen puoluetovereidensa Hatip Diclen, Orhan Doganin ja Selim Sadakin juridisen koskemattomuuden ja heid\xc3\xa4t pid\xc3\xa4tettiin. Leylaa ja h\xc3\xa4nen puoluetovereitaan pidettiin vangittuina ilman syytett\xc3\xa4 kunnes 16. kes\xc3\xa4kuuta 1994 heit\xc3\xa4 syytettiin artiklan 125 mukaisesti maan yhten\xc3\xa4isyyden vaarantamisesta, mutta 8. joulukuuta 1994 Ankaran turvallisuustuomioistuimessa pidetyss\xc3\xa4 oikeusk\xc3\xa4sittelyss\xc3\xa4 artiklan 125 mukaiset syytteet kumottii ja heit\xc3\xa4 syytettiin artiklan 168 mukaisesta aseellisen ryhm\xc3\xa4n tuksemisesta ja tuomittiin 15 vuodeksi vankeuteen. Oikeus katsoi syytettyjen osallistuneen separatistiseen toimintaan Kurdistanin ty\xc3\xb6v\xc3\xa4enpuolueen (PKK) ohjeistamina. Syytettyjen katsottiin piilotelleen militantteja, painostaneen paikallisia johtajia vakiinnutamaan PKK:n asemaa heid\xc3\xa4n alueillaan. Lis\xc3\xa4ksi syytettyjen pit\xc3\xa4mien puheiden ja heid\xc3\xa4n kirjoituksiensa joissa he puolustivat kurdien oikeuksia katsottiin tukevan PKK:n toimintaa. _NEWLINE_Leyla kumppaneineen valitti Euroopan ihmisoikeustuomioistuimeen, vedoten artikloihin 6 ja 10, etteiv\xc3\xa4t he olleet saaneet oikeudenmukaista oikeudenk\xc3\xa4ynti\xc3\xa4 puolueettomassa tuomioistuimessa ja heid\xc3\xa4n ilmaisunvapauttaan oli loukattu._NEWLINE_Varsin pian vangitsemisen j\xc3\xa4lkeen Amnesty International tunnusti Leylan poliittiseksi vangiksi ja h\xc3\xa4nelle my\xc3\xb6nnettiin Thorolf Rafton muistopalkinto. Vangitsemista seuraavana vuonna h\xc3\xa4nelle my\xc3\xb6nnettiin Saharov-palkinto, Aachenin rauhanpalkinto, Bruno Kreisky -palkinto ja h\xc3\xa4net nimettiin Nobelin rauhanpalkinto ehdokkaaksi._NEWLINE_Leyla Zanan tapaus sai palkintojen my\xc3\xb6t\xc3\xa4 runsaasti huomiota maailmalla ja 27. marraskuuta 1997 Euroopan ihmisoikeustuomioistuimessa p\xc3\xa4\xc3\xa4tettiin yksimielisesti ett\xc3\xa4 Leylan ja h\xc3\xa4nen puoluetovereidensa tapauksessa oli rikottu monia heid\xc3\xa4n oikeuksistaan.  Vuonna 1998 Leyla kirjoitti artikkelin kurdilaisesta uudesta vuodesta ja sen seurauksena h\xc3\xa4nen vankeuttaan pidennettiin kahdella vuodella. Samana vuonna Leyla oli uudelleen ehdokkaana Nobelin rauhanpalkinnon saajaksi._NEWLINE_Kansainv\xc3\xa4lisen yhteis\xc3\xb6n painostus Leyla Zanan vapauttamiseksi jatkui ja 17. hein\xc3\xa4kuuta 2001 Euroopan ihmisoikeustuomioistuin totesi ett\xc3\xa4 Leyla puoluetovereineen ei ollut saanut oikeudenmukaista oikeudenk\xc3\xa4ynti\xc3\xa4 ja ettei heille ollut annettu riitt\xc3\xa4v\xc3\xa4sti aikaa valmistautua uusiin syytteisiin ennen oikeudenk\xc3\xa4ynti\xc3\xa4. Seuraavana kes\xc3\xa4n\xc3\xa4 16. kes\xc3\xa4kuuta 2004 Euroopan ihmisoikeustuomioistuin katsoit turkin rikkoneen vapaiden vaalien periaatteita ja m\xc3\xa4\xc3\xa4r\xc3\xa4si valtion maksamaan yhteens\xc3\xa4 l\xc3\xa4hes 700 000 euroa korvauksia Leyla Zanalle ja muille vuoden 1994 puolueen kielt\xc3\xa4misess\xc3\xa4 paikkansa menett\xc3\xa4neille edustajille._NEWLINE_Turkin parlamentti oli hyv\xc3\xa4ksynyt Euroopan ihmisoikeustuomioistuimen helmikuussa 2003 voimaan tulevan p\xc3\xa4\xc3\xa4t\xc3\xb6ksen, ett\xc3\xa4 henkil\xc3\xb6ll\xc3\xa4 jota ei ollut kuultu oikeudenmukaisesti oli oikeus uuteen oikeusk\xc3\xa4sittelyyn ja 4. helmikuuta 2003 syytetyt hakivat virallisesti uutta oikeudenk\xc3\xa4ynti\xc3\xa4 lakimuutokseen vedoten. Uusi oikeudenk\xc3\xa4ynti pidettiin Ankaran turvallisuustuomioistuimessa helmikuun 2003 ja huhtikuun 2004 v\xc3\xa4lill\xc3\xa4 ja syytettyjen tuomiot pidettiin ennallaan. Oikeudenk\xc3\xa4ynnin ei katsottu nousseen kansainv\xc3\xa4listen standardien vaatimalle tasolle, prosessin katsottiin loukanneen syytettyjen syytt\xc3\xb6myysolettamaa, yhdenvertaisuusperiaatteita, oikeutta julkiseen kuulemiseen sek\xc3\xa4 oikeutta kohtuullisen pituiseen oikeusk\xc3\xa4sittelyyn. Tuomioistuimen ei my\xc3\xb6sk\xc3\xa4\xc3\xa4n katsottu olleen puolueeton tai riippumaton. Lis\xc3\xa4ksi tuomioistuimen ja syytt\xc3\xa4j\xc3\xa4n kastottiin j\xc3\xa4tt\xc3\xa4neen tutkimatta kahden syytetyn kaltoinkohteluep\xc3\xa4ilyt._NEWLINE_Korkein oikeus mit\xc3\xa4t\xc3\xb6i Ankaran turvallisuustuomioistuimessa pidetyn uusintak\xc3\xa4sittelyn 14. hein\xc3\xa4kuuta 2004. Se oli ensimm\xc3\xa4isten kuulemisten yhteydess\xc3\xa4 vapauttanut Leyla Zanan ja kolme t\xc3\xa4m\xc3\xa4n kollegaa 9. kes\xc3\xa4kuuta 2004. Korkein oikeus katsoi, ett\xc3\xa4 alempi oikeusaste ei ollut pit\xc3\xa4nyt oikeudenmukaista k\xc3\xa4sittely\xc3\xa4 ja ett\xc3\xa4 se oli j\xc3\xa4tt\xc3\xa4nyt huomiotta, ett\xc3\xa4 perusoikeuksia ja -vapauksien osalta kansainv\xc3\xa4listen sopimusten ja maan lakien ollessa ristiriidassa kansainv\xc3\xa4lisen sopimuksen kanta on ratkaiseva. Korkein oikeus my\xc3\xb6s viittasi Euroopan ihmisoikeustuomioistuimen kuudenteen artiklaan joka s\xc3\xa4\xc3\xa4telee oikeudenmukaista oikeudenk\xc3\xa4ynti\xc3\xa4. Vapautumisensa j\xc3\xa4lkeen Leyla Zana vieraili Euroopan parlamentissa kiitt\xc3\xa4m\xc3\xa4ss\xc3\xa4 vuonna 1995 annetusta Saharov-palkinnosta ja Euroopan parlamentin solidaarisuudesta. Puheessaan h\xc3\xa4n vetosi rauhan puolesta moniin eri tahoihin.\n_START_SECTION_\nVapautumisen j\xc3\xa4lkeen\n_START_PARAGRAPH_\nVapauttamisensa j\xc3\xa4lkeen Leyla Zana on ollut syytettyn\xc3\xa4 useasti ja h\xc3\xa4net tuomittiin Diyarbak\xc4\xb1rin oikeudessa uudestaan kymmeneksi vuodeksi vankeuteen 4. joulukuuta 2008.T\xc3\xa4ll\xc3\xa4 kertaa h\xc3\xa4nt\xc3\xa4 syytettiin terroristij\xc3\xa4rjest\xc3\xb6\xc3\xb6n kuulumisesta. Perusteluina oikeus esitti Zanan 18. hein\xc3\xa4kuuta 2007 ja 21. maaliskuuta 2008 pit\xc3\xa4mi\xc3\xa4 puheita. Leyla Zana valitti tuomiosta.  Diyarbak\xc4\xb1rin syytt\xc3\xa4j\xc3\xa4 vaati Leylan tuomion pident\xc3\xa4mist\xc3\xa4 vedoten puheisiin joissa h\xc3\xa4n oli puhunut vangitusta PKK johtajasta Abdullah \xc3\x96calanista kurdien johtajana ja viitannut PKK:n toimiin vapaustaisteluna. Ranskassa aloitettiin kampanja Leylan tukemikseksi 10. helmikuuta ja maaliskuussa 2009 monet paikalliset ihmisoikeusaktivisti aloittivat kampanjan Leylan vapauttamiseksi. 28. hein\xc3\xa4kuuta Leyla tuomittiin vuodeksi ja kolmeksi kuukaudeksi vankeuteen PKK:n propagandan levitt\xc3\xa4misest\xc3\xa4. Leylaa vastaan oli odottamassa yli kymmenen syytett\xc3\xa4. Syyskuun kahdeksantea Leylaa syytettiin uudestaan laittoman propagandan levitt\xc3\xa4misest\xc3\xa4, perusteena h\xc3\xa4nen kurdilaisen uudenvuoden juhlissa 2007 pit\xc3\xa4m\xc3\xa4ns\xc3\xa4 puhe jossa h\xc3\xa4n oli nimennyt \xc3\x96calanin yhdeksi kolmesta kurdien johtajista. 12. joulukuuta 2009 Leyla Zana ja 34 muuta DTP:n j\xc3\xa4sent\xc3\xa4 menettiv\xc3\xa4t viideksi vuodeksi oikeutensa \xc3\xa4\xc3\xa4nest\xc3\xa4\xc3\xa4 ja osallistua vaaleihin._NEWLINE_8. huhtikuuta 2010 Leyla Zana tuomittiin poissaolevana kolmeksi vuodeksi vankeuteen. H\xc3\xa4nen edustajansa totesi ett\xc3\xa4 he luonnollisesti valittavat p\xc3\xa4\xc3\xa4t\xc3\xb6ksest\xc3\xa4._NEWLINE_Turkin vaalilautakunta kielsi ensin Leyla Zanaa ja muutamaa muuta kurdivaikuttajaa osallistumasta vuoden 2011 vaaleihin mutta se johti laajoihin protesteihin kurdialueilla ja lautakunta joutui taipumaan. _NEWLINE_Leyla ja 35 muuta BDP (Baris ve Demokrasi Partisi, Rauhan ja Kehityksen Puolue) ehdokasta valittiin turkin parlamenttiin 12. kes\xc3\xa4kuuta 2011 pidetyiss\xc3\xa4 vaaleissa. _NEWLINE_24. toukokuuta 2012 Leyla Zana tuomittiin vankilaan kymmeneksi vuodeksi. H\xc3\xa4nt\xc3\xa4 syytettiin propagandasta laittoman organisaation puolesta sek\xc3\xa4 rikoksesta laittoman organisaation puolesta kuulumatta siihen. Syytteet perustuivat yhdeks\xc3\xa4\xc3\xa4n eri puheeseen jotka Zana oli pit\xc3\xa4nyt vuosina 2007-2008.'